Texas
Texas — როკ/პოპ ჯგუფი გლაზგოდან (შოტლანდია). დაარსდა ჯონი მაკ-ელჰონის მიერ 1986 წელს. ჯგუფის წამყვანი ვოკალისტია შარლინ სპიტერი. სახელწოდება აღებულია ვიმ ვენდერსის ფილმის „პარიზი, ტეხასი“ შთაგონებით. 1989 წელს ალბომის Southside გამოცემას მოჰყვა სინგლი "I Don't Want a Lover", რომელიც საერთაშორისო ჰიტად იქცა და ბრიტანეთსა და სხვა ქვეყნებში ჩარტების უმაღლესი პოზიციები დაიკავა. უფრო ნაკლები წარმატება იქონიეს შემდგომმა ალბომებმა - Mothers Heaven (1991) და Ricks Road (1993). პოპულარობა ჯგუფს დაუბრუნდა 1997 წელს, ალბომის White on Blonde გამოცემით. ბრიტანეთში იგი ექვსი გზის პლატინის მფლობელი გახდა და გაიყიდა 1.8 მილიონზე მეტი ასლის ოდენობით. შემდეგი ალბომი, The Hush (1999) ასევე წარმატებული იყო და გამოსვლისთანავე ბრიტანეთის ალბომების ჩარტის სათავეში მოხვდა, მოგვიანებით კი სამმაგი პლატინა მიიღო. 2000 წელს გამოვიდა კომპილაციური Greatest Hits, რომელიც ექვსმაგი პლატინის სტატუსის მფლობელი გახდა. 2003 წელს გამოვიდა Careful What You Wish For, ხოლო 2005 წელს - Red Book, რომელსაც მოჰყვა ტურნე და ჯგუფის ხანგრძლივი შესვენება. 2008 წელს სპიტერიმ სოლო ალბომი Melody გამოუშვა. 2013 წლის მონაცემებით Texas-ს გაყიდული აქვს 35 მილიონი ჩანაწერი.